Troels Lund Poulsen (V), 2014-08-27:
På vegne af Venstre vil jeg sige, at vi ser med stor alvor på situationen i den nordlige del af Irak, som jo har udviklet sig meget alvorligt gennem de seneste måneder, for ikke at tale om, hvad der er sket i løbet af sommeren, hvor situationen jo har udviklet sig endnu mere alvorligt.
Derfor har vi også fra første færd meddelt regeringen, at vi bakker op om et dansk bidrag, og har også noteret os, at de konsultationer, der har været undervejs med ikke mindst vores amerikanske allierede, har betydet, at regeringen nu lægger op til et bidrag, som betyder, at man skal stille et C-130-transportfly til rådighed, som bl.a. har til opgave at transportere ammunition og lette våben.
Vi synes, det er helt afgørende, at vi fra dansk side er villige til at vise vores solidaritet og også vise, at vi selvfølgelig i den her alvorlige situation står skulder ved skulder for på den måde at være med til at bremse ISIL og deres brutale fremfærd i den nordlige del af Irak.
Det er en meget alvorlig situation, og det er også en situation, der kan få betydning både for Europa og ikke mindst for Danmark.
Det ser vi på med meget stor alvor.
Når det er sagt, er vi ikke et sekund i tvivl om, at et dansk militært bidrag kan være med til at gøre en forskel.
Danmark har bidraget i adskillige internationale operationer.
Vi har vist, at vi både har kapaciteten og viljen til at tilslutte os internationale aktioner, hvor vi mener vi kan gøre en forskel.
Det bidrag, der nu bliver lagt op til, er jo et flybidrag, som så også har den egenskab, at vi her i løbet af 2014 giver vores tilsagn til, at flyet kan udsendes i perioder på op til 14 dage, hvor det så kan være med til at stå for transportopgaver fra europæiske lande til Irak.
Vi vil følge situationen meget nøje og vil også gerne i dag under førstebehandlingen kvittere for det samarbejde, der har været med både forsvarsministeren og udenrigsministeren i den situation, som har udviklet sig.
Derfor vil vi også gerne i dag gøre det klart, at hvis der bliver behov for yderligere indsats i løbet af de kommende måneder, er vi meget åbne over for at drøfte det med regeringen, og det har vi også offentligt tilkendegivet både i den politiske debat, men også i forhold til de reaktioner, der er kommet efter møderne i Det Udenrigspolitiske Nævn.
Vi mener, det er afgørende, at vi gør vores ypperste for at stoppe det brutale regime, som i øjeblikket desværre er på fremfærd i den nordlige del af Irak.
Vi noterer os også, at der har været konsultationer med den irakiske regering.
Vi håber også, at den irakiske regering i højere grad er i stand til at tage vare på irakernes egen sikkerhed, og det er afgørende, at vi også er med til at understøtte den proces.
Det er nu engang irakerne, der skal være med til at sørge for, at der bliver sikkerhed i deres eget land, og der er vi så med til at give et bidrag til det.
Men det er irakerne, der kommer til at gøre den afgørende forskel.
Det synes jeg er vigtigt at slå fast i dag under behandlingen her i Folketinget: Det er det, som skal være endemålet.
Men med de bemærkninger vil vi selvfølgelig lægge op til en konstruktiv udvalgsbehandling og har også noteret os, at regeringen, synes jeg, meget fint har svaret på en lang række af de spørgsmål, der allerede er stillet, og har fremsat et, synes jeg, meget klart beslutningsforslag, som vi kun kan kvittere for.